Þingræður haldnar á Alþingi Íslendinga



Herra forseti. Ég vil gera eftirfarandi grein fyrir atkv. mínu. Með því að ég hef nýlega ásamt tveim öðrum þm. staðið að þáltill., sem hnígur í svipaða átt, og vænti þess, að hún verði farsællega rædd í þingi og þn., tel ég þessa skynditillögu við afgreiðslu fjárlaga ótímabæra, og segi því nei.



Herra forseti. Ég er flm. að þáltill., sem gengur í þessa átt. Ég tel eðlilegt og raunar óhjákvæmilegt, að sú þáltill. verði rædd hér á þingi og skoðuð gaumgæfilega í n. Slíkt er eðlilegur og þinglegur háttur. Ég tel till. þá, sem nú er verið að greiða atkv. um, mjög ótímabæra og ekki nægilega þinglega, og ég segi nei.



Herra forseti. Ég er 1. flm. að till., sem lögð var fram hér á þingi fyrir um það bil tveimur vikum og fjallar um nákvæmlega sama efni og brtt. sú, sem hér er greitt atkv. um. Þegar ég samdi þessa þáltill., bauð mér nú raunar ekki í grun, að ég væri að semja rullu handa hv. 8. landsk. þm. til að leika hér í drama gærkvöldsins. Hann lék ágætlega og við ágætar undirtektir áhorfenda. Sem höfundur verksins hef ég því undan engu að kvarta í því efni. Hann tók líka fram, að till. sín væri tekin nákvæmlega orðrétt upp eftir okkar till. Hann kallaði þetta stuðning. Ég hygg, að þetta hátterni gæti líka flokkazt undir ritstuld og ef hv. 8. landsk. vill styðja rithöfunda, þá verður hann að gæta þess að gera sig ekki sekan um slíkt. Ég skal ekki hafa þessi orð fleiri. Ég hygg, að bæði rithöfundar og þm. eigi rétt á því, að þetta stórmál rithöfunda fái rétta afgreiðslu á þingi, þannig að þeir fái lausn sinna mála til frambúðar. Ég vil einnig láta þess getið hér, að ég tel, að listamannalaun í því formi, sem þau eru nú, eigi tvímælalaust að falla niður, og vænti þess, að eftír jól muni málefni rithöfunda verða tekin til endurskoðunar frá grunni. Af þessum ástæðum segi ég nei.

Þetta var nú í lengsta lagi, en þm. segir nei.



Herra forseti. Þáltill. verða ekki framkvæmdar nema Alþ. veiti fé til framkvæmda þeirra, og það verður ekki gert nema á fjárlögum. Það mál. sem hér um ræðir, er ekki nýtilkomið, þótt það sé nýtt í þingsölum. Það hefur verið flutt af rithöfundasamtökunum og rætt allmikið og er án efa einfalt í framkvæmd. Ég tel því, að það sé athyglisvert, að þrír háttv. þm. skuli flytja þáltill. um svo merkilegt mál, en þegar þeim gefst tækifæri til að tryggja framkvæmd tillögunnar nokkrum dögum seinna, standa þeir upp hver á fætur öðrum og telja, að það sé ekki tímabært að framkvæma þetta ágæta og góða mál. Þetta er sérstætt. Mér er mikil ánægja að leika hlutverk fyrir rithöfunda eða aðra, ef ég er maður til þess. Það kann að vera, að ég hafi gert mig sekan um ritstuld, það skal ég játa, en ég vil færa það fram mér til málsbóta, að þessi ritstuldur er í því falinn, að rithöfundarnir fái launin, en ekki ég. Ég tel því skýringar þessara þriggja flm. vera harla léttvægar og vona, að þeir skoði hug sinn og sleppi ekki næsta tækifæri til að gera þetta mál að veruleika. Ég segi já.

Forseti (EystJ): Mér hefur borizt svo hljóðandi bréf: „Reykjavík, 15. des. 1971. Formaður þingflokks Samtaka frjálslyndra og vinstri manna hefur í dag ritað mér á þessa leið: „Samkv. beiðni Magnúsar T. Ólafssonar menntmrh., sem dvelst erlendis, leyfi ég mér með skírskotun til 138. gr. laga um kosningar til Alþ. að óska þess, að 1. varamaður SF í Reykjavík, Inga Birna Jónsdóttir kennari, taki sæti á Alþ. í fjarveru hans.“ Þetta er yður, herra forseti, hér með tilkynnt með ósk um, að fram fari í Sþ. rannsókn á kjörbréfi varamanns. Björn Jónsson, forseti Ed.“ Enn fremur hefur borizt svo hljóðandi bréf: „Reykjavík, 15. des. 1971. Formaður þingflokks Alþb. hefur í dag ritað mér á þessa leið: „Samkv. beiðni Jóns Snorra Þorleifssonar, 3. varaþm. Reykv., sem er forfallaður, leyfi ég mér með skírskotun til 138. gr. laga um kosningar til Alþ. að óska þess, að 2. varamaður Alþb. í Reykjavík, Sigurður Magnússon rafvirki, taki sæti á Alþ. í forföllum hans.“ Þetta er yður, herra forseti, hér með tilkynnt með ósk um, að þér látið fram fara í Sþ. rannsókn á kjörbréfi varamanns. Gils Guðmundsson, forseti Nd.“ Hvorugur þessara manna hefur áður mætt á Alþ. Á þessu kjörtímabili, og verður því að fara fram skoðun kjörbréfa. Vil ég biðja hv. kjörbréfanefnd að taka þá skoðun að sér, og verður gefið 10 mínútna fundarhlé til þess. - Fundarhlé.



Herra forseti. Kjörbréfanefnd hefur athugað kjörbréf Ingu Birnu Jónsdóttur, en það er undirskrifað af yfirkjörstjórn Reykjavíkurkjördæmis og samkv. kjörbréfinu er hún rétt kjörin sem 9. varaþm. Reykv. Kjörbréfanefnd leggur einróma til, að kosning Ingu Birnu Jónsdóttur sé metin gild og kjörbréf hennar samþykkt. Jafnframt vil ég geta þess, að kjörbréf Sigurðar Magnússonar rafvirkja hafði ekki borizt n. og gat hún því ekki afgreitt það nú á þessum fundi.



Herra forseti. Kjörbréfanefnd hefur fjallað um kjörbréf Sigurðar Magnússonar, 8. varaþm. í Reykjavík, sem er 2. varaþm. Alþb. í Reykjavík og ætlað er að taka sæti Magnúsar Kjartanssonar, sem er forfallaður vegna veikinda, en 1. varamaður flokksins í kjördæminu er erlendis og kemst því ekki til þings. Kjörbréfanefnd leggur til, að kosningin verði metin gild og kjörbréfið samþykkt.